Author: Dalos
Last saved by: Rakovice

Z Á P I S N I C A
zo zasadnutia Obecného zastupiteľstva v Rakoviciach  
konaného dňa  26. januára 2012 

Prítomní:

Starosta obce    -     Dušan Daloš                         

Poslanci OZ     -     Mgr. Romana Dalošová
        Ján Hevier
		        Anna Magalová
                                Miroslav Masár
		        Ing. Július Šmýkal	
	
Ostatní prítomní:     Ing. Lucie Duračková – obecná kontrolórka     
		         Jarmila Chnápková - zapisovateľka	
		         Janka Horylová	                    

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Verejná schôdza občanov
4.	Obecná zabíjačka
5.	Zabezpečenie BOZP a OPP pre pracovníkov OcÚ
6.	Rôzne
7.	Záver

R o k o v a n i e :

Bod 1. Otvorenie zasadnutia a určenie overovateľov zápisnice.

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní sú prítomní všetci poslanci obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslancov p. Jána Heviera a Romanu Dalošovú. O programe zasadnutia dal starosta hlasovať.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0
                      zdržal sa:  0

U z n e s e n i e   č.  1/2012
Obecné zastupiteľstvo v Rakoviciach
o d p o r ú č a
rokovať na zasadnutí OZ podľa programu uvedeného na pozvánkach. 

Bod 2. Kontrola uznesení.

Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  2/2012
Obecné zastupiteľstvo v Rakoviciach
k o n š t a t u j e,
že uznesenia z predchádzajúceho zasadnutia OZ boli splnené.

Bod 3.  Verejná schôdza občanov
 
Starosta obce p. Dušan Daloš oboznámil poslancov s tým, že každý rok sa rieši otázka zvolania verejnej schôdze občanov. Vždy po schôdzi starosta a poslanci konštatujú, že málo občanov má záujem prísť na verejnú schôdzu a vypočuť si sumár, čo sa za rok v obci udialo, ako obec hospodárila, aké podujatia sa uskutočnili, ďalej aké plány a zámery má v nadchádzajúcom období. Málo občanov príde vyjadriť svoj názor, ponúknuť riešenia ako by sa dali veci robiť inak a podobne. Avšak aj medzi poslancami prevláda názor, že je potrebné oboznamovať občanov s vecami verejnými. Nie každý má prístup k internetu, nemá dostatok informácií. Obecný úrad v spolupráci s poslancami pripravuje každoročne prezentáciu, ktorá sa premieta na stenu z počítača cez diaprojektor. Sú tu informácie o dianí v obci, o uskutočnených akciách, o hospodárení obce, o rozpočte, o prijatom návrhu rozpočtu na ďalšie obdobie, o plánoch a zámeroch napríklad vo výstavbe a podobne. Občania sa tu môžu oboznámiť so schválenými daňami a poplatkami, ktoré sú v platnosti na území obce. Starosta obce spomenul udalosť, keď nastúpil do funkcie starostu, uskutočnila sa verejná schôdza občanov, na ktorej pán Slavko Ondro, ktorý nás v minulom roku opustil, poďakoval starostovi a poslancom za uskutočnenie verejnej schôdze a oboznámenie občanov s chodom obce a ďalšími informáciami. To poďakovanie pána Ondru bolo impulzom a utvrdením v tom, že schôdze takéhoto charakteru je potrebné pre občanov uskutočňovať. Bolo potrebné zosúladiť termín uskutočnenia verejnej schôdze, aby sa jej mohli všetci poslanci zúčastniť. Poslanci sa zhodli na termíne 3.3.2012, t. j. v sobotu, so začiatkom o 14,00 hodine v jedálni Strednej odbornej školy v Rakoviciach. Na schôdzi sa bude podávať aj malé občerstvenie pre zúčastnených občanov. Starosta dal o schôdzi hlasovať.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0
                      zdržal sa:  0

U z n e s e n i e   č.  3/2012
Obecné zastupiteľstvo v Rakoviciach
s c h v a ľ u j e
uskutočniť verejnú schôdzu občanov dňa 3.3.2012 o 14,00 hodine v jedálni Strednej odbornej školy v Rakoviciach. 

Bod 4.  Obecná zabíjačka

Starosta obce oboznámil poslancov s tým, že obecná zabíjačka uskutočnená v minulom roku mala u občanov dobrý ohlas a už sa na ňu aj občania pýtajú. Je na poslancoch, či uskutočnenie tejto akcie navrhnú a schvália. Poslanec Ing. Šmýkal navrhol pokračovať v dobrých akciách, kde sa občania stretávajú, majú možnosť sa odreagovať od bežných povinností. Termín na uskutočnenie obecnej zabíjačky bol navrhnutý na 25. februára 2012. Je to vlastne sobota na konci jarných prázdnin, ktoré sú v tomto roku dosť skoro. Starosta informoval poslancov, že pred dvomi rokmi sme usporiadali aj program pri tejto akcii, avšak stál dosť veľa financií. Bolo by však vhodné spýtať sa v škole, či by v krúžkoch nepripravili nejaký krátky program, prípadne by starosta poprosil miestnu spevácku skupinu Rakovičanku. Program by začal o 13,00 hodine a mohlo by sa začať aj s podávaním zabíjačkových špecialít. Zabíjačka sa uskutoční na dvore miestneho pohostinstva. Zabíjačkové špeciality by sa podávali za cenu: kapustnica s prílohou za 1,00 euro, zabíjačkový tanier s klobáskou, kašou a jaterničkou s prílohou za cenu 2,00 eurá. To hlavné – prasiatko sa pokúsi starosta zohnať sponzorsky, prípadne sa bude musieť kúpiť z družstva. Starosta dal o uskutočnení akcie obecnej zabíjačky hlasovať.

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	          
                    zdržal sa:   0

U z n e s e n i e   č.  4/2012
Obecné zastupiteľstvo v Rakoviciach
s c h v a ľ u j e 
uskutočniť dňa 25.2.2012 na dvore miestneho pohostinstva v Rakoviciach obecnú zabíjačku so začiatkom kultúrneho programu od 13,00 hodiny a s podávaním zabíjačkových špecialít v cene kapustnica za 1,00 euro a zabíjačkový tanier za 2,00 eurá.
  
Bod 5. Zabezpečenie BOZP a OPP pre zamestnancov OcÚ 

Starosta obce informoval poslancov s tým, že ho oslovil pán Nosko z Vrbového s ponukou služieb v oblasti bezpečnosti a ochrany zdravia pri práci a ochranou pred požiarmi. Ponúka vyškolenie pracovníkov, služby autorizovaného bezpečnostného technika, vypracovanie dokumentácie a podobne. Predložil cenník svojich služieb, dá sa dohodnúť na určitých činnostiach za paušálnu cenu. Poslanci a hlavne kontrolórka namietali, že niektoré činnosti, ktoré ponúka sa nemusia vykonávať často, napríklad preškolenia z BOZP je potrebné vykonávať raz za 2 roky a v obci nemáme taký pohyb pracovníkov, že by novoprijatých pracovníkov bolo potrebné preškoľovať každý mesiac. Je potrebné zistiť aj ďalšie cenové ponuky takýchto služieb, zistiť cenu len pre jednotlivo uskutočňované školenia na základe objednávky, nie dlhodobej zmluvy.  

U z n e s e n i e   č.  5/2012
Obecné zastupiteľstvo v Rakoviciach
b e r i e   n a   v e d o m i e 
cenovú ponuka na vykonanie služieb v oblasti bezpečnosti a ochrany zdravia pri práci a ochrane pred požiarmi.  

Bod 6.  Rôzne

6.1.
Starosta obce oboznámil poslancov s námietkou nášho občana, pána Petra Bernáta staršieho,  ktorý si myslí, že poplatok za ďalšiu smetnú nádobu, ktorú stanovila obec, je ako dvojité zdanenie a navrhuje ju zrušiť. Námietka na poplatok za smeti bola obci doručená na e-mailovú adresu rakovice@stonline.sk.
Obec stanovila všeobecne záväzným nariadením poplatok za komunálne odpady a drobné stavebné odpady na rok 2012 vo výške 0,04 eur za osobu a kalendárny deň. Ďalej stanovila počet smetných nádob, ktoré poskytne občanom do domácností podľa počtu občanov v domácnosti. Je stanovené: 1-4 občanov v domácnosti = 1 smetná nádoba, 5-8 občanov v domácnosti = 2 nádoby, atď. Poplatok za komunálne odpady a drobné stavebné odpady zahŕňa v sebe poplatok za zber, likvidáciu, uloženie komunálneho odpadu, separovaného odpadu, nebezpečného odpadu atď. Občania majú v domácnostiach nádoby na komunálny odpad, majú možnosť si od obce zapožičať nádoby na papier, do igelitových vriec sa zberajú PET fľaše a ostatné plasty, po obci sú rozmiestnené kontajnery na sklo, papier. Obec 2-krát do roka zabezpečuje zber nebezpečného odpadu, 2-krát do roka pri jarnom a jesennom upratovaní sú po obci rozmiestnené veľkokapacitné kontajnery. 2-krát do roka robíme v spolupráci s firmou Marius Pedersen, a.s. a firmou BOMAT, s.r.o. zber nebezpečného odpadu v obci. Obec pri tomto upratovaní zvlášť zberá po obci biologický odpad zo záhrad, konáre zo stromov drví a odváža tento biologický odpad na obecné kompostovisko. Umožňujeme občanom viaceré možnosti separácie odpadov. Občanov nabádame k separácií a tým k ochrane nášho životného prostredia. Vo všeobecnosti občanom stačia nádoby na odpad v rozmedzí ako to stanovila obec. Kto však produkuje nadpriemerné množstvo komunálneho odpadu a pravdepodobne sa mu nechce separovať a potrebuje ďalšiu nádobu, musí si za ňu priplatiť. Obec rozposlala informácie ohľadom daní a poplatkov na rok 2012 občanom do každej domácnosti. Nikto sa zatiaľ neprišiel sťažovať ani ponosovať na túto úpravu poplatkov, respektíve zavedenie poplatku za ďalšiu nádobu. Občania skôr prichádzajú na obecný úrad a vracajú nádoby, ktoré majú navyše. Stretávame sa u občanov s tým, že tú ďalšiu nádobu v poslednom čase ani nepotrebovali, sami nám hovorili, že separujú noviny, časopisy, papier, PET fľaše a plasty, sklo nosia do kontajnerov a podobne. To znamená, že využívajú všetky možnosti separácie, ktoré obec zabezpečuje. Poslanci zobrali túto námietku na vedomie, nakoľko nemáme od občanov sťažnosti na zavedenie poplatku za nádobu naviac. Občana, ktorý námietku zaslal, sa tento poplatok netýka, a občanov, ktorých sa zmena dotkla a potrebujú nádobu navyše sa vyjadrili, že poplatok uhradia. Poplatok za komunálne odpady a drobné stavebné odpady na rok 2012 je stanovený na 0,04 eur na osobu a kalendárny deň, vypočítava sa podľa vzorca : 1 osoba x 366 dní x 0,04 eur = 14,64 eur na osobu a kalendárny rok. Poplatok za ďalšiu nádobu je stanovený vo VZN č. 2 o likvidácií odpadov na území obce Rakovice, kde Obce stanovila poplatok vo výške 50,00 eur za nádobu navyše. Poplatok za nádobu navyše nie je zahrnutý do poplatku za komunálne odpady. V obci Rakovice nie je zavedený množstevný zber, preto nie je určený poplatok za litre – za množstvo odpadu, ale je stanovený poplatok za osobu a deň.  

U z n e s e n i e   č.  6/2012
Obecné zastupiteľstvo v Rakoviciach
b e r i e   n a   v e d o m i e 
námietku proti poplatku za smeti od občana pána Petra Bernáta, st.

6.2.
Starosta obce predniesol prítomným poslancom žiadosť Slovenskej rady Rodičovských združení pri ZŠ Rakovice o príspevok na detský karneval. Poslanec Miroslav Masár navrhol, že by sa nemala meniť tradícia a navrhol zakúpiť cenu do tomboly - bicykel. Pre deti ale aj pre dospelých je to zaujímavá cena. Ostatní poslanci s jeho návrhom súhlasili. Starosta dal o návrhu hlasovať.

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  7/2012
Obecné zastupiteľstvo v Rakoviciach
s c h v a ľ u j e           
zakúpiť cenu do tomboly: bicykel na detský karneval, ktorý sa bude konať dňa 11.2.2012, t.j. v sobotu, so začiatkom o 14,00 hodine v budove základnej školy v Rakoviciach.
 
6.3.
Starosta obce predniesol prítomným poslancom žiadosť Strednej odbornej školy v Rakoviciach o sponzorský príspevok na Valentínsky ples do tomboly. Ples sa uskutoční dňa 10.2.2012. Poslanec Ing. Šmýkal navrhol, aby sa zakúpila cena v hodnote približne 80,00 eur. Starosta dal o návrhu hlasovať.  

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  8/2012
Obecné zastupiteľstvo v Rakoviciach
s c h v a ľ u j e           
zakúpiť cenu do tomboly v hodnote do 80,00 eur na Valentínsky ples, ktorý sa uskutoční dňa 10.2.2012 v Strednej odbornej škole v Rakoviciach.

6.4.
Starosta oboznámil poslancov so žiadosťou o poskytnutie finančných prostriedkov na dotáciu od obce žiadateľa Telovýchovná jednota Rakovice kolkársky oddiel v sume 625,00 eur. Táto čiastka sa použije na prenájom kolkárne v Novom Meste nad Váhom. Poslanec Ing. Šmýkal navrhol dotáciu schváliť. 

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  9/2012
Obecné zastupiteľstvo v Rakoviciach
s c h v a ľ u j e           
poskytnutie dotácie z rozpočtu obce vo výške 625,00 eur pre Telovýchovnú jednotu Rakovice, kolkársky oddiel, ktorá bude zaslaná na účet TJ Rakovice číslo účtu: 280938342/0900.

6.5.
Starosta predložil poslancom na schválenie Návrh Zmluvy o prevádzkovaní vodovodu v obci Rakovice – obytná zóna II. Je to štandardná zmluva, obec najprv dá vodovod do správy TAVOSU, a.s., Piešťany  na dobu určitú – na 2 roky.  V obytnej zóne II. sú už postavené 2 rodinné domy, je potrebné, aby sa pred kolaudáciou napojili na vodovod. Kontrolórka obce pani Ing. Duračková mala k zmluve určité pripomienky, keď neboli v zmluve uvedené nejaké náležitosti. Napríklad kto vydal užívacie povolenie, nie sú uvedení zodpovední zástupcovia za prevádzkovateľa, za objednávateľa. Starosta povedal, že už pri konkrétnom spisovaní zmluvy sa tieto údaje doplnia. Je však najdôležitejšie, či obecné zastupiteľstvo súhlasí s odovzdaním vodovodu v Rakoviciach v obytnej zóne II. do prevádzky Trnavskej vodárenskej spoločnosti, a.s., Piešťany. Prípojky k vodovodu si musia občania – vlastníci nehnuteľností vybudovať sami na vlastné náklady, ale so súhlasom prevádzkovateľa. Poslanci nemali ďalšie pripomienky k prevádzkovaniu vodovodu v obytnej zóne II. a starosta dal o návrhu prevádzkovania vodovodu hlasovať.  

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  10/2012
Obecné zastupiteľstvo v Rakoviciach
s c h v a ľ u j e 
odovzdanie prevádzkovania verejného vodovodu v Obci Rakovice v časti Obytná zóna II.   prevádzkovateľovi Trnavská vodárenská spoločnosť, a.s., Piešťany na dobu určitú – na 2 roky.        

6.6.
Starosta obce informoval poslancov, že sa nám uvoľnil byt v nájomnom bytovom dome s.č. 209 od 1.2.2012,  byt č. 7 je predchádzajúcimi nájomníkmi obsadený do 31.1.2012. Dňa 26.1.2012 zasadla komisia na posudzovanie žiadostí k prideľovaniu obecných nájomných bytov. S výsledkom rokovania komisie oboznámil starostu obce predseda komisie pán Ing. Július Šmýkal. Starosta zase oboznámil poslancov so závermi a odporučením na uzavretie nájomného vzťahu s novými nájomníkmi. Komisia odporučila obecnému zastupiteľstvu prideliť nájomný byt občanovi našej obce p. Ľubošovi Bažánimu s manželkou. Poslanci nemali proti návrhu pripomienky, starosta dal o ňom hlasovať. 

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  11/2012
Obecné zastupiteľstvo v Rakoviciach
s c h v a ľ u j e 
pridelenie nájomného bytu č. 7 v bytovom dome s.č. 209 pánovi Ľubošovi Bažánimu s manželkou Luciou od 1.2.2012 na dobu určitú do 31.1.2015. 
 
6.7.
Starosta otvoril otázku osláv 750-teho výročia prvej písomnej zmienky o obci. Už sa o tomto hovorilo aj na predchádzajúcich zasadnutiach, ale je potrebné sa už konkrétne dohodnúť na nejakých záväzných termínoch, na programe, atď.  Pripravuje sa publikácia, ktorú zostavuje pán Marián Klčo. Podklady z viacerých oblastí pripravuje starosta obce a ním poverení a oslovení občania. Poslanci Anna Magalová, Ján Hevier a Romanka Dalošová ponúkli pomoc pri zostavovaní a písaní monografie o obci. Pripravuje sa história organizácií, história futbalu, história kolkárskeho oddielu, dobrovoľného hasičského zboru, školstva, miestnej organizácie jednoty dôchodcov. Ďalej tu budú uvedené pamiatky, stavby a podobne. Už nejaké návrhy od poslancov na organizáciu osláv padli, ale je potrebné si premyslieť, čo by sa malo kedy uskutočniť, či sa usporiadajú tie isté súťaže, aktivity ako pri iných oslavách hodov. Poslanec Ing. Šmýkal navrhol, aby si všetci poslanci premysleli program na oslavy, spísali ho na papier a stretli by sa na ďalšom zasadnutí, ktoré by sa venovalo len tomuto programu. Doma budú mať poslanci viac času na premyslenie programu, na maličkosti, ktoré by sa nemali opomenúť. Treba porozmýšľať nad hosťami, ktorých by sme mali pozvať a podobne. Ďalšie zasadnutie sa uskutoční dňa 9.2.2012, t.j. vo štvrtok o 18,00 hodine. Ostatní poslanci s týmto návrhom súhlasili.          

U z n e s e n i e   č.  12/2012
Obecné zastupiteľstvo v Rakoviciach
o d p o r ú č a   s t a r o s t o v i   o b c e
zvolať zasadnutie OZ dňa 9.2.2012 s programom osláv 750-teho výročia prvej písomnej zmienky o obci.

6.8.
Starosta obce informoval poslancov, že na výročnej schôdzi Dobrovoľného hasičského zboru v Rakoviciach sa členovia zhodli na tom, aby sa prerokovala na obecnom zastupiteľstve požiadavka vyčlenenia jednej šatne v kolkárni pre hasičské uniformy. V priestoroch hasičskej zbrojnice je veľa strojov, hadíc, nekúri sa tam, preto tam nie sú vhodné priestory na uskladnenie uniforiem. Hasiči si uniformy brávajú domov, koľkokrát si ich naspäť neprinesú. Poslanci nemali proti tomuto pripomienky, starosta dal hlasovať.
 
Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  13/2012
Obecné zastupiteľstvo v Rakoviciach
s c h v a ľ u j e 
uvoľnenie jednej miestnosti – šatne v starej kolkárni na uskladnenie hasičských uniforiem.

6.9.
Pri prerokovaní uskladnenia hasičských uniforiem pre DHZ, predložil predseda hasičov Ján Hevier požiadavku zakúpenia nových uniforiem pre hasičov, nakoľko tie čo majú, už majú aspoň 10 rokov. Hasiči si ich nosia domov, jedny sú viacej vyprané, niekedy si hasiči zabudnú doma blúzu, potom zase tričko, atď. Ján Hevier robil prieskum ponúk na hasičské rovnošaty,   súprava obsahovala bundu, nohavice a čiapku. Súpravy sú v rôznych cenových reláciách, okolo 40,00 až 60,00 eur, avšak nemožno pozerať len na cenu, ale aj na kvalitu, aby sa po roku alebo dvoch súpravy nerozpadli. Poslanec Ing. Šmýkal navrhol, aby sa zakúpili rovnošaty pre Dobrovoľný hasičský zbor v Rakoviciach, pretože naši hasiči chodia po rôznych súťažiach, kde reprezentujú obec nielen svojimi výkonmi, ale aj vzhľadom. Pán Ján Hevier doplnil, že by bolo potrebné zakúpiť 10 kompletných hasičských uniforiem. Starosta dal o návrhu hlasovať. 

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  14/2012
Obecné zastupiteľstvo v Rakoviciach
s c h v a ľ u j e 
zakúpenie 10 ks súprav hasičských uniforiem pre Dobrovoľný hasičský zbor v Rakoviciach. 

6.10.
Starosta obce informoval poslancov, že od úmrtia pani riaditeľky školy Mgr. Kapičákovej bola poverená vedením školy Mgr. Stanislava Jánošíková. Obec dňa 19. januára 2012 vyhlásila výberové konanie na riaditeľa Základnej školy s materskou školou Rakovice podľa zákona č. 596/2003 Z. z. o štátnej správe v školstve a školskej samospráve v znení neskorších predpisov. Oznam o výberovom konaní bol uverejnený v týždenníku AB Piešťany dňa 20.1.2012, takisto bol oznam zverejnený na internetovej stránke Obce Rakovice a na úradných tabuliach obce pred Obecným úradom a pred bytovkou č.s. 115. Oznam o vyhlásení výberového konania bol zaslaný na Radu školy pri ZŠ s MŠ Rakovice. Termín doručenia prihlášok s prílohami je do 13.2.2012.  

U z n e s e n i e   č.  15/2012
Obecné zastupiteľstvo v Rakoviciach
b e r i e   n a   v e d o m i e 
informácie starostu obce o vyhlásení výberového konania na riaditeľa Základnej školy s materskou školou Rakovice. 

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:      Ján Hevier                          .............................................

                                           Mgr. Romana Dalošová      ..............................................

Zápisnicu zapísala:            Jarmila Chnápková               .............................................

                                                  Dušan   D a l o š
                                                  starosta obce